- Jeg kan slet ikke forestille mig, at det vil blive en realitet. Det vil være så katastrofalt, hvis Kunstbygningen forsvinder. Sådan lyder det fra Anni Duch, der er bestyrelsesmedlem i Kunstbygningen i Vrå. Hun har sammen med den øvrige bestyrelse nu arrangeret borgermøde og inviteret Hjørring Kommunes politikere med i håb om at åbne politikernes øjne for konsekvenserne ved en lukning. - Det er for at gøre opmærksom på, at der er noget helt galt i forhold til det, de har gang i, siger Anni Duch. Det, politikerene i Hjørring har gang i, er, at få næste års budgetter til at hænge sammen. I den forbindelse skal der spares. Spareplaner, der rammer Kunstbygningen i Vrå så hårdt, at stedet står til at lukke. Engelund og nordjysk DNA i fare Signe Højmark er daglig leder i Kunstbygningen i Vrå. Hendes job er lige nu i fare for at blive skåret væk, da Hjørring Kommune har varslet en besparelse for Kunstbygningen i Vrå på hele 63 procent af driftstilskuddet. Værre er ifølge Signe Højmark og bestyrelsen bag det anerkendte udstillingssted, at ikke blot Vrå men hele Nordjylland mister sit kunstneriske DNA. Kunstbygningen huser landets største samling af maleren Svend Engelunds værker. Den kendte kunstner malede igennem sin 70 år lange karriere især landskaber fra Vendsyssel. Landskabsmalerier der ifølge kunstkendere understreger Svend Engelunds position som en af sin tids førende tolkere af landskabet. - Det, man sparer væk, er sit eget DNA. For mig at se vil man  afmontere sit eget DNA og det, synes jeg, vil være en meget alvorlig fejl, lyder det fra Signe Højmark. For en så stor besparelse betyder reelt, at Kunstbygningen må lukke. En Kunstbygning der har sit udspring i et samspil mellem lokale ildsjæle og kunstnere, erhvervsliv og kommunen. Historisk samling med uvis fremtid Fremover vil der kun være råd til el, vand og varme - og husleje, og ingen ved hvad der vil skulle ske med den historiske Engelund-samling. I dag er Signe Højmark ansat på fuld tid og dertil kommer en halvtidsstilling. De stillinger er der ifølge stedet ikke længere råd til, når Hjørring Kommune fjerner en halv million kroner fra driften. Hjørring Kommunes borgmester Søren Smalbro (V) er klar over, at man med den reducerede kommunale støtte hiver gulvtæppet væk under Kunstbygningen i Vrå, men understreger, at besparelserne sker af hensyn til kommunens samlede økonomi, der er hårdt presset. - Vi har ikke vedtaget besparelserne med lukkede øjne, og nu skal jeg jo ikke i detaljer kunne sige, hvad der kan ske med Kunstbygningen fremadrettet. Men måske kan der blive tale om en anden måde at drive stedet på eventuelt en deltidsdrift, siger Søren Smalbro. Signe Højmark er chokeret over udmeldingen fra politikerne, for lukningen betyder også, at Nordjylland vil miste én af landets største kunstnersammenslutninger, nemlig Vrå-udstillingen. En udstilling, der i kunstnerkredse betegnes som en af de vigtigste, og som folk valfarter til fra hele landet hvert år i august. Vrå-udstillingens historie går tilbage til 1942, hvor Svend Engelund af daværende højskoleforstander Arne Brandt Pedersen blev opfordret til at vise sine malerier under højskolens efterårsmøde. Derudover er der en stribe frivillige lokale kræfter, der hjælper til ved blandt andet de mange arrangementer, som Kunstbygningen står for. Beboerforening bakker museum op Selv om der sættes stor pris på de frivillige, så bliver det ifølge formanden for Vrå Beboer -og Erhvervsforening, Arne Larsen-Ledet, op ad bakke, hvis stedet skal drives udelukkende med frivillige kræfter. - Vi ved, at den kommunale økonomi er under pres, og at politikerne må prioritere hårdt. Men det er både naturligt og rimeligt at råbe op, når der er udsigt til et så invaliderende hug, siger han. Der er borgermøde onsdag 30. august klokken 19 i Kunstbygningen i Vrå, hvor alle er velkomne.
Det vil være en katastrofe, hvis kommunen hiver gulvtæppet væk under museum, der huser landets næststørste kunstnersammenslutning, mener bestyrelse.